ວິທະຍຸສາກົນ ແຫ່ງປະເທດຈີນ ປະຈຳລາວ ມອບປື້ມຕຳລາການຮຽນ-ການສອນ
ວັນທີ 30 ເມສາ 2015 ທີ່ຜ່ານມາ ຢູ່ທີ່ຫ້ອງຮັບແຂກ ຊັ້ນ 2 (ຕຶກຫ້ອງການ) ໄດ້ມີການ ມອບ-ຮັບ ປື້ມຕຳລາຮຽນພາສາຈີນຈາກ ສຳນັກງານວິທະຍຸສາກົນແຫ່ງປະເທດຈີນປະຈຳລາວ (CRI) ເຊິ່ງປື້ມດັ່ງກ່າວນີ້ມີ: ປື້ມຕຳລາການ ຮຽນ-ການສອນ ພາສາຈີນ 25 ຫົວ ແລະ ວາລະສານ ພາເພີນ ຈຳນວນ 1000 ສະບັບ ລວມມູນຄ່າ 17.000.000 ກີບ ໂດຍການກ່າວມອບຂອງ ທ່ານ ດວງພະຈັນ ຫົວໜ້າ ສຳນັກງານວິທະຍຸສາກົນ ແຫ່ງປະເທດຈີນປະຈຳລາວ (CRI) ພ້ອມດ້ວຍ ທ່ານ ນ. ລັດຕະນະພອນ ໂຄສົກ-ນັກຂ່າວ ວິທະຍຸສາກົນ ແຫ່ງປະເທດຈີນປະຈຳລາວ ແລະ ເປັນກຽດ ກ່າວຮັບຂອງ ທ່ານ ປທ ນ. ຄຳຫຼ້າ ແກ້ວອຸ່ນຄຳ ຫົວໜ້າ ຫ້ອງການ ສມປຊ.
ການມອບ-ຮັບ ດັ່ງກ່າວ, ຖືວ່າເປັນອີກທາງເລືອກໜຶ່ງໃນການສົ່ງເສີມທັກສະໃນການຮຽນຮູ້ພາສາຈີນ ເຊິ່ງປັດຈຸ ບັນກຳລັງມີຄວາມນິຍົມກັນຫຼາຍພໍສົມຄວນ ໂດຍສະເພາະໃນການພົວພັນຮ່ວມມືແລກປ່ຽນບົດຮຽນກັບ ສປ ຈີນ ທີ່ນັບ ມື້ນັບມີຄວາມຂະຫຍາຍຕົວຍິ່ງຂຶ້ນ. ນອກນັ້ນ ທ່ານ ດວງພະຈັນ ກໍ່ໄດ້ເລົ່າປະຫວັດຄວາມເປັນມາຂອງການສ້າງຕັ້ງ ແລະ ການຂະຫຍາຍຕົວຂອງ ວິທະຍຸສາກົນ ແຫ່ງປະເທດຈີນປະຈຳລາວ ໃຫ້ຮັບຊາບ ພ້ອມນັ້ນ ທ່ານ ຍັງໄດ້ສະເໜີ ແລະ ພ້ອມໃຫ້ການຊ່ວຍເຫຼືອທາງດ້ານພາສາຈີນ ບໍ່ວ່າຈະເປັນການແປພາສາຈີນ, ການສິດສອນ, ສະໜອງຂໍ້ມູນຕ່າງໆ ໂດຍສະເພາະ ວາລະສານ ພາເພີນ ເປັນຕົ້ນ ແລະ ໃນຕອນທ້າຍ ທ່ານ ປທ ນ. ຄຳຫຼ້າ ແກ້ວອຸ່ນຄຳ ກໍ່ໄດ້ສະແດງ ຄວາມຊົມເຊີຍເປັນຢ່າງຍິ່ງຕໍ່ກັບການມອບປື້ມຕຳລາ ການຮຽນ-ການສອນ ພາສາຈີນ ພ້ອມທັງຍິນດີຮັບຄຳສະເໜີຕໍ່ ກັບການຊ່ວຍເຫຼືອຂອງ ວິທະຍຸສາກົນ ແຫ່ງປະເທດຈີນປະຈຳລາວ ແລະ ຈະນຳໃຊ້ປື້ມຕຳລາ ດັ່ງກ່າວ ນີ້ເຂົ້າໃນວຽກງານການຮຽນ-ການສອນ ແລະ ຈະໄດ້ມອບປື້ມຈຳນວນດັ່ງກ່າວເຂົ້າໃນຫໍສະໝຸດ ສມປຊ ເພື່ອທີ່ຈະໃຫ້ ຄູອາຈານ ສມປຊ ລວມໄປເຖິງນັກສຶກສາໄດ້ຮຽນຮູ້ຢ່າງເລິກເຊິ່ງ.